गृह मंत्रालय
केंद्रीय गृह एवं सहकारिता मंत्री श्री अमित शाह ने आज गुजरात के अहमदाबाद में मोदी समाज के राष्ट्रीय महासम्मेलन का शुभारंभ किया
गुजरात के मुख्यमंत्री रहते हुए अपने जनकल्याण के कामों के आधार पर मोदी जी देश के प्रधानमंत्री बने, और अब प्रधानमंत्री बन दुनियाभर में भारत के गौरव को बढ़ा रहे हैं
पिछली सरकारों ने हमेशा ओबीसी समाज को प्रताड़ित व अपमानित किया और उनकी उपेक्षा की, प्रधानमंत्री मोदी जी ने ओबीसी समाज को सम्मान देने का एक नया सिलसिला शुरू किया और 9 वर्षों में ओबीसी समाज के कल्याण के लिए अनेक कदम उठाये
ओबीसी कमीशन को संवैधानिक दर्जा देने का काम मोदी सरकार ने किया है और पहली बार केन्द्रीय मंत्रिमंडल में ओबीसी समाज के 27 मंत्रियों को शामिल करने का काम भी मोदी जी ने किया है
पहले केन्द्रीय विद्यालय, नवोदय विद्यालय और नीट परीक्षा में ओबीसी आरक्षण नहीं था, इनमें ओबीसी के लिए आरक्षण लाने का काम मोदी सरकार ने किया।
गरीबों की पीड़ा को समझने वाले मोदी जी ने देश के करोड़ों गरीब लोगों को अनेक प्रकार की सुविधाएं देने का काम किया है
मोदी जी टेक्नोलॉजी का उपयोग गरीब से गरीब व्यक्ति को सुविधाएं पहुँचाने के लिए कर रहे हैं
सरकार की अनेक जनकल्याणकारी योजनाओं को DBT से जोड़कर उनका लाभ सीधे गरीबों के बैंक खातों में भेज भ्रष्टाचार को समाप्त करने का काम प्रधानमंत्री श्री नरेन्द्र मोदी जी ने किया
एक ओर देश की आजादी के बाद विपक्ष की सरकारों के 50 साल और दूसरी ओर मोदी सरकार के 9 साल, अगर दोनों की उपलब्धियों की तुलना करें तो मोदी जी के 9 सालों की उपलब्धियों का पलड़ा बहुत भारी है
जब अमेरिका के राष्ट्रपति यह कहते हैं कि मोदी जी आप अमेरिका में बहुत लोकप्रिय हैं, आपका ऑटोग्राफ चाहिए, तो हर भारतवासी को गौरव महसूस होता है
राठौर, तेली, साहू समाज ने देश को एक ऐसा प्रधानमंत्री दिया है जिसने भारत के गौरव को दुनिया में प्रस्थापित करने का काम किया है
भारतीय अर्थव्यवस्था विश्व में 11वें स्थान पर थी जो आज 5वें स्थान पर आ गई है और प्रधानमंत्री मोदी जी ने लक्ष्य रखा है कि भारतीय अर्थव्यवस्था 2025 तक 5 ट्रिलियन डॉलर वाली बन जाएगी
केंद्रीय गृह एवं सहकारिता मंत्री श्री अमित शाह ने आज गुजरात के अहमदाबाद में मोदी समाज के राष्ट्रीय महासम्मेलन का शुभारंभ किया।
अपने संबोधन में श्री अमित शाह ने कहा कि टुकड़ों में बिखरे समाज को आज एकत्रित करने का प्रयास हो रहा है, ये समाज और देश दोनों के लिए शुभ संकेत है। उन्होंने कहा कि ये समाज अपने पुरुषार्थ और शक्ति के आधार पर आगे बढ़ा है और इसे प्रतिनिधित्व अवश्य मिलेगा। श्री शाह ने कहा कि इस समाज पर स्वयं भगवान शिव का आशीर्वाद है।
केन्द्रीय गृह एवं सहकारिता मंत्री ने कहा कि श्री नरेन्द्र मोदी जी ने गुजरात के गांव-गांव में घूमकर और युवाओं को प्रेरित करके एक संगठन बनाकर परिवर्तन की ऐतिहासिक संरचना गुजरात में की। उन्होंने कहा कि गुजरात के मुख्यमंत्री रहते हुए अपने जनकल्याण के कामों के आधार पर मोदी जी देश के प्रधानमंत्री बने, और अब प्रधानमंत्री बन दुनियाभर में भारत के गौरव को बढ़ा रहे हैं।
श्री अमित शाह ने कहा कि पिछली सरकारों ने हमेशा ओबीसी समाज को प्रताड़ित व अपमानित किया और उनकी उपेक्षा की, प्रधानमंत्री मोदी जी ने ओबीसी समाज को सम्मान देने का एक नया सिलसिला शुरू किया और 9 वर्षों में ओबीसी समाज के कल्याण के लिए अनेक कदम उठाये। उन्होंने कहा कि हमारी पार्टी ने कई ओबीसी मुख्यमंत्री दिए हैं, ओबीसी कमीशन को संवैधानिक दर्जा देने का काम मोदी सरकार ने किया है औऱ पहली बार केन्द्रीय मंत्रिमंडल में ओबीसी समाज के 27 मंत्रियों को शामिल करने का काम भी मोदी सरकार ने किया है।
केन्द्रीय गृह मंत्री ने कहा कि पहले केन्द्रीय विद्यालय, नवोदय विद्यालय और नीट परीक्षा में आरक्षण नहीं था, इनमें ओबीसी के लिए आरक्षण लाने का काम मोदी सरकार ने किया। उन्होंने कहा कि पहले ओबीसी के युवा उद्यमियों के लिए एक वेंचर कैपिटल फंड बनाने का काम हमारी सरकार ने किया और ओबीसी सूची में संशोधन करने की शुरूआत भी मोदी सरकार ने की। श्री शाह ने कहा कि पिछली सरकारों के लगभग 56 सालों के शासन में एक बार भी ओबीसी समाज के सम्मान के लिए एक भी काम नहीं हुआ, लेकिन श्री नरेन्द्र मोदी जी ने 9 सालों में अनगिनत चीज़ें ऐसी की हैं जिनसे ओबीसी समाज अपना स्थान प्राप्त कर रहा है।
श्री अमित शाह ने कहा कि प्रधानमंत्री श्री नरेन्द्र मोदी जी ने देश के गरीबों के घर में हर प्रकार की सुविधा पहुंचाने की चिंता की है क्योंकि मोदी जी भी एक गरीब घर में जन्म लेकर लोकतांत्रिक प्रक्रिया के माध्यम से देश के प्रधानमंत्री बने हैं। पहली बार इतनी गरीबी से निकला आदमी देश का प्रधानमंत्री बना और गरीबों की पीड़ा को समझने वाले मोदी जी ने देश के लगभग 13 करोड़ लोगों के घरों में गैस सिलिंडर पहुंचाया, 10 करोड़ घरों में शौचालय बनवाया, 3 करोड़ लोगों को घर दिए, 3 करोड़ से अधिक घरों में बिजली पहुंचाई, 70 करोड़ लोगों को 5 लाख रूपए तक की सभी स्वास्थ्य सुविधाएं मुफ्त दीं और 80 करोड़ लोगों को ढाई साल से प्रति व्यक्ति प्रति माह 5 किलो अनाज मुफ्त देने का काम किया। श्री शाह ने कहा कि कोरोनाकाल में गरीबों को ये चिंता थी कि उनका क्या होगा लेकिन मोदी जी ने सबको बराबर मानते हुए 130 करोड़ लोगों को कोरोना का टीका लगाया। उन्होंने कहा कि तकनीक के उपयोग समाज के हर तबके के व्यक्ति के लिए कैसे हो सकता है, ये प्रधानमंत्री मोदी जी ने करके दिखाया। उन्होंने कहा कि मोदी जी टेक्नोलॉजी का उपयोग गरीब से गरीब व्यक्ति को सुविधाएं पहुँचाने के लिए कर रहे हैं। उन्होंने कहा कि सरकार की अनेक जनकल्याणकारी योजनाओं को DBT से जोड़कर उनका लाभ सीधे गरीबों के बैंक खातों में भेज भ्रष्टाचार को समाप्त करने का काम प्रधानमंत्री श्री नरेन्द्र मोदी जी ने किया।
केन्द्रीय गृह एवं सहकारिता मंत्री ने कहा कि राठौर, तेली, साहू समाज का देश को बहुत बड़ा योगदान है कि इसने देश को एक ऐसा प्रधानमंत्री दिया है जिसने भारत के गौरव को दुनिया में प्रस्थापित करने का काम किया है। जब अमेरिका के राष्ट्रपति यह कहते हैं कि मोदी जी आप अमेरिका में बहुत लोकप्रिय हैं, आपका ऑटोग्राफ चाहिए, तो हर भारतवासी को गौरव महसूस होता है। उन्होंने कहा कि भारतीय अर्थव्यवस्था विश्व में 11वें स्थान पर थी जो आज 5वें स्थान पर आ गई है और प्रधानमंत्री मोदी जी ने लक्ष्य रखा है कि भारतीय अर्थव्यवस्था 2025 तक 5 ट्रिलियन डॉलर वाली बन जाएगी। श्री शाह ने कहा कि भारत स्मार्टफोन उपभोग और उत्पादन में दुनिया में दूसरे स्थान पर है, तीसरे नंबर का एविएशन मार्केट बन गया है, ऑटोमोबाइल मार्केट में तीसरे नंबर पर हैं, स्टार्टअप के मामले में तीसरे नंबर पर हैं और नवीकरणीय ऊर्जा के मामले में भी भारत दुनिया में तीसरे स्थान पर है। उन्होंने कहा कि एक ओर देश की आजादी के बाद विपक्ष की सरकारों के 50 साल और दूसरी ओर मोदी सरकार के 9 साल, अगर दोनों की उपलब्धियों की तुलना करें तो मोदी जी के 9 सालों की उपलब्धियों का पलड़ा बहुत भारी है।